ຂປລ. ໃນວັນທີ 10 ສິງຫາ ນີ້, ທີ່ໂຮງແຮມຄຣາວພລາຊາ ນະຄອນຫລວງວຽງຈັນ, ໄດ້ຈັດກອງປະຊຸມກ່ຽວກັບວຽກງານການລົງທຶນຮ່ວມ ລະຫວ່າງພາກລັດ ແລະ ເອກະຊົນ ໂດຍການເຂົ້າຮ່ວມຂອງທ່ານ ຄຳລຽນ ພົນເສນາ ຮອງລັດຖະມົນຕີກະຊວງແຜນການ ແລະ ການລົງທຶນ, ມີບັນດາຮອງປະທານກຳມະທິການສະພາແຫ່ງຊາດ, ຮອງຫົວໜ້າສະຖາບັນຄົ້ນຄວ້າເສດຖະກິດແຫ່ງຊາດ, ປະທານສະພາອຸດ ສາຫະກຳການຄ້າ ແລະ ຜູ້ຕາງໜ້າ ຈາກທະນາຄານພັດທະນາຊີ, ພ້ອມດ້ວຍແຂກຖືກເຊີນເຂົ້າຮ່ວມ.
ໃນໂອກາດດັ່ງກ່າວ, ທ່ານ ຄຳລຽນ ພົນເສນາ ໄດ້ກ່າວວ່າ: ລັດຖະບານ ສປປ ລາວ ເຫັນໄດ້ ເຖິງຄວາມສຳຄັນຂອງວຽກງານສົ່ງເສີມ ການລົງທຶນຂອງພາກເອກະຊົນ ໃນການປະກອບສ່ວນເຂົ້າ ໃນການພັດທະນາເສດຖະກິດ-ສັງຄົມ, ໃນເງື່ອນໄຂທີ່ມີການແຂ່ງຂັນ ໃນລະດັບພາກພື້ນ ແລະ ສາກົນ ໃນການດຶງດູດເອົາການລົງທຶນຂອງພາກເອກະຊົນ ພາຍໃນ ແລະ ຕ່າງປະເທດທີ່ມີຄຸນນະພາບ ເຂົ້າໃນການພັດທະນາປະເທດ. ໃນປັດຈຸບັນ ການລົງທຶນຮ່ວມພາກລັດ-ເອກະຊົນ ຫລື ເອີ້ນວ່າ PPP ໄດ້ກາຍເປັນຮູບແບບການລົງທຶນໜຶ່ງ ທີ່ໄດ້ຖືກນຳໃຊ້ ແລະ ມີຜົນສຳເລັດ ຢູ່ໃນຫລາຍປະເທດໃນຂົງເຂດອາຊີ ແລະ ໃນສາກົນ. ພ້ອມນີ້, ທ່ານຍັງໃຫ້ຮູ້ຕື່ມວ່າ: ການຮ່ວມທຶນລະຫວ່າງພາກລັດ-ເອກະຊົນ ເປັນການລົງທຶນແບບໃໝ່ ທີ່ມີຄວາມສຳຄັນ ແລະ ຈຳເປັນ ໃນການພັດທະນາເສດຖະກິດ-ສັງຄົມ, ພ້ອມທັງເປັນການຍົກລະດັບປະສິດທິພາບ, ປະສິດທິຜົນ, ຄວາມໂປ່ງໃສ ແລະ ຍືນຍົງຂອງໂຄງການລົງທຶນ ແລະ ຈະຊ່ວຍຫລຸດຜ່ອນພາລະທາງດ້ານການເງິນ, ການບໍລິຫານໂຄງການ, ຄວາມສ່ຽງຂອງລັດຖະບານ ໃນການລົງທຶນໃສ່ໂຄງການໃຫຍ່ໆ, ພ້ອມທັງສາມາດປະກອບສ່ວນເຂົ້າ ໃນການຂັບເຄື່ອນ ການພັດທະນາເສດຖະກິດ ຂອງປະເທດຢ່າງມີປະສິດທິຜົນ.
ກອງປະຊຸມດັ່ງກ່າວ, ແມ່ນເພື່ອປຶກສາຫາລືລະຫວ່າງພາກລັດ ແລະ ເອກະຊົນ ເພື່ອຮ່ວມກັນແກ້ໄຂບັນຫາດ້ານງົບປະມານ ແລະ ຍົກປະສິດທິພາບ, ປະສິດທິຜົນຂອງເມັດເງິນທີ່ໄດ້ລົງທຶນໄປ ເຊິ່ງລັດຖະບານ ຮັກສາຖະນະເປັນເຈົ້າຂອງໂຄງການຢ່າງເຕັມສ່ວນ ໃນການນຳໃຊ້ທຶນຮອນ, ຄວາມຮູ້ ແລະ ພາກເອກະຊົນ ຈະເຂົ້າມາຊ່ວຍ ໃນການສຶກສາ, ອອກແບບ ແລະ ພັດທະນາໂຄງການ ໂດຍມີການຈັດແບ່ງຄວາມສ່ຽງລະຫວ່າງ ພາກລັດ ແລະ ເອກະຊົນ ໂດຍມີສັນຍາໄລຍະຍາວຮ່ວມກັນ.
ຂ່າວ: ສົມຫວັງ ພາບ: ໄອ່ຄຳ
ເນື້ອໃນ: ຂປລ